Hukumatlararo hamkorlik mustahkamlanmoqda

06.09.2017
O‘zbekiston Respublikasi Prezidenti Shavkat Mirziyoyev Qirgʻiziston Respublikasiga davlat tashrifi doirasida 6-sentabr kuni Qirgʻiziston Respublikasi Bosh vaziri Sapar Isakovni qabul qildi. 


 Shavkat Mirziyoyev Sapar Isakovni Qirgʻiziston Respulikasi Bosh vaziri lavozimiga tayinlangani bilan tabrikladi. 


O‘z navbatida Sapar Isakov Shavkat Mirziyoyevning Qirgʻizistonga davlat tashrifi yuksak ahamiyatga egaligini ta’kidladi va mazkur tashrif davlatlarimiz oʻzaro manfaatli hamkorligida yangi bosqichni boshlab berganini qayd etdi. 


Uchrashuvda tashrif yakunlari boʻyicha erishilgan kelishuvlar, imzolangan hujjatlar ikki xalq oʻrtasidagi azaliy doʻstlik va yaxshi qoʻshnichilik munosabatlarini har tomonlama mustahkamlashga xizmat qilishiga ishonch bildirildi. 


Uchrashuv doirasida O‘zbekiston Respublikasi Hukumati bilan Qirgʻiziston Respublikasi Hukumati oʻrtasida O‘zbekiston Respublikasining chegaraoldi viloyatlari hokimlari va Qirgʻiziston Respublikasi hukumatining chegaraoldi viloyatlaridagi vakolatli vakillari Kengashini tashkil etish toʻgʻrisida anglashuv memorandumi imzolandi.